BG Официален вестник на Европейския съюз C 180/5

Окончателен доклад на служителя по изслушването по дело 59120 — Color Line

2012/C 180/05

Настоящият окончателен доклад на служителя по изслушването по дело 59120 — Color Line се представя съгласно член 15 от Решение на Надзорния орган на ЕАСТ № 177/02/COL относно мандата на служителите по изслушването в някои производства по конкуренция.

Процедурата и проекторешението пораждат следните констатации:

1. Въведение в процедурата

На 20 декември 2005 г. Kystlink AS подаде жалба пред норвежкия орган за защита на конкуренцията относно пристанищните споразумения, сключени от Color Line AS с общините Strömstad и Sandefjord. Надзорният орган на ЕАСТ (наричан по-нататък „Органът“) бе уведомен за случая на 14 декември 2005 г. от националния орган за защита на конкуренцията и впоследствие Органът го пое в съответствие с правилата, определени в известието за мрежата на ЕАСТ (1).

От 4 до 6 април 2006 г. бяха извършени проверки в помещенията на Color Line AS (наричано по-нататък „Color Line“), Color Group ASA и O.N Sunde AS.

2. Писмената процедура

2.1. Изложение на възраженията

На 16 декември 2009 година Органът прие изложение на възраженията (наричано по-долу „ИВ“). Изложението на възраженията беше изготвено на английски език, но по искане на Color Line от 17 декември 2009 г. бе изготвен вариант на норвежки език, който му бе изпратен на 5 февруари 2010 година.

На 12 април 2010 г. Color Line изпрати своя отговор на ИВ на норвежки език.

2.2. Трети страни

Две дружества поискаха да бъдат официално признати за заинтересовани страни по производството. В отговор на тези искания служителят по изслушването допусна Fjord Line на 9 февруари 2010 г. и Bastø Fosen на 18 май 2010 г. Третите страни получиха неповерителен вариант на ИВ и на отговора, изпратен от Color Line на изложението на възраженията. Третите страни представиха писмени коментари. Единствено Bastø Fosen обаче поиска да присъства на изслушванията.

2.3. Достъп до преписката

На 11 януари 2010 г. на Color Line бе даден достъп до част от преписката на Органа, в която не се съдържа поверителна информация. След като бяха решени останалите въпроси, свързани с поверителността, на 29 януари 2010 г. Дирекция „Конкуренция и държавна помощ“ на Надзорния орган (наричана по-нататък „отдела за КДП“) даде достъп до останалите документи. На 11 март 2010 г. Color Line изпрати до служителите по изслушването мотивирано искане за допълнителен достъп до преписката.

На 26 март 2010 г. служителите по изслушването предоставиха пълен или частичен достъп до повечето от поисканите документи.

На 21 май 2010 г. Color Line представи допълнително мотивирано искане за достъп до документи. Дружеството поиска достъп до всички документи, представени от третите страни, както и до решението на служителите по изслушването да дадат на Fjord Line статут на трета страна. С писмо от 26 май 2010 г. служителите по изслушването отбелязаха, че на 25 май 2010 г. Color Line вече е получило коментарите на Fjord Line’s по изложението на възраженията и неговия отговор на ИВ. Служителите по изслушването информираха също Color Line, че останалата кореспонденция между Fjord Line и Органа, както и решението на служителите по изслушването, не съдържат нови доказателства по делото. Поради това Color Line не е имало право на достъп до тези документи. На 4 юни 2010 г. отделът за КДП е препратил на Color Line коментарите на Bastø Fosen по изложението на възраженията и неговия отговор на изложението на възраженията, тъй като те могат да съдържат нови доказателства по делото.

3. Устната процедура

Устното изслушване се състоя на 14 юни 2010 г. На изслушването присъстваха служителите по изслушването, представители на Color Line, отделът за КДП, отделът на Органа за правни и административни въпроси и отговорният член на колегията, както и представители на Комисията, на норвежките и на френските органи за защита на конкуренцията и на третата страна — Bastø Fosen.

Отделът за КДП представи накратко становището си по делото, съдържащо се в ИВ. Bastø Fosen направи същото в кратко устно изявление. Останалото време за изказване беше разпределено между Color Line, чийто представител се изказа на норвежки с превод на английски.

Някои части от презентацията останаха скрити за третата страна, по-специално отнасящите се до индустриалния модел на Color Line, представянето на резултатите от изследването сред клиентите и представянето на икономическия анализ и факторите за успех на един потенциален конкурент.

По искане на Color Line на 4 май 2011 г. му бяха предоставени записи на изслушването.

4. Процедура след изслушването

Вторият служител по изслушването по това дело — Ida Hauger, напусна Органа през юли 2010 г.

С писмо от 12 януари 2011 г. Color Line поиска среща относно хода на делото.

Срещата беше проведена в сградата на Органа на 15 февруари 2011 г.

С електронно писмо от 6 май 2011 г. Color Line изпрати на Органа документ за изразяване на позиция, в който е изложено неговото становище по правните въпроси, представени от Органа на срещата относно хода на делото. Color Line представи своя документ и становището си по делото на среща, проведена на 11 май 2011 г. в помещенията на Органа.

5. Проекторешение

Обхватът на нарушенията, определени в проекторешението, представено пред Консултативния комитет е по-тесен в сравнение с ИВ. Освен това продължителността на нарушенията е по-кратка и проекторешението е адресирано до две предприятия, докато ИВ имаше четирима адресати.

В ИВ предварителното заключение на Органа бе, че пристанищните споразумения, сключени с общините Strömstad и Sandefjord, са били предназначени и са довели до предотвратяване, ограничаване или нарушаване на конкуренцията в противоречие с член 53, параграф 1 от Споразумението за ЕИП и не отговарят на условията, посочени в член 53, параграф 3 от Споразумението за ЕИП. Органът изрази също предварителното становище, че Color Line е злоупотребило с господстващото си положение на съответния пазар. Органът прецени, че тези нарушения са започнали на 1 януари 1994 г. и все още продължават. Изложението на възраженията бе адресирано до Color Line AS, Color line transport AS, Color Group ASA и O.N. Sunde AS.

В проекторешението, адресирано понастоящем до Color Line AS и Color Group AS, Органът счита, че Color Line е нарушило членове 53 и 54 от Споразумението за ЕИП чрез дългосрочните изключителни права, с които се е ползвало съгласно пристанищните споразумения, сключени с община Strömstad от 1 януари 1994 г. до 20 декември 2005 година. По отношение на член 53 проекторешението вече не установява ограничаване на конкуренцията като цел. Проекторешението е адресирано и до Color Group AS поради неговото решаващо влияние върху неговото дъщерно дружество Color Line AS, считано от 1 октомври 1998 г. до 20 декември 2005 година.

Според мен в проекторешението се съдържат единствено възражения, по отношение на които на Color Line е била дадена възможност да изрази своята позиция.

В заключение смятам, че в настоящото дело правото на Color Line да бъде изслушано е било зачетено.

6. Заключение

Смятам, че правото на адресатите да бъдат изслушани, е било надлежно спазено.

Florence SIMONETTI Служител по изслушванията

(1) Известие относно сътрудничеството в рамките на мрежата на ЕАСТ от органите за зашита на конкуренцията, ОВ С 227, 21.9.2006 г., стр. 10 и допълнението за ЕИП към ОВ 47 от 21.9.2006 г., стр. 1.